Римска република

**Римска република**,  *Res publica Romana* — исторична доба Старовѣкого Рима, обнимаюча 509—27. рокы до н. е. Державно-политича организация републикы обсяговала демократичны, олигархичны и монархичны (перевзяты од предошлого кральовства) елементы.

Римска република была *републиков аристократичнов*, понеже высшый владный орган — сенат, — быв складеный лем з аристократох (патрицийох). Жадный урядник,  magistratus, не быв плаченый, наопак, подля практик републикы мав з властных гроши платити розличны позиранкы и добра про плебейох, жебы го выбрали на уряд. Подля официалной идеи *Senatus Populus que Romanus* (Сенат и обывателе Рима),  люд свое право влады реализовав на згромаджѣнях розличного уровня,  comitia. 

## Взник републикы
Римска република взникла на мѣстѣ Римского кральовства в року 509 до н. е., коли быв ей послѣдный краль Луций Тарквиний Супербус зверженый з трона. По выгнаню краля сенат зачав выберати двох конзулох на еден рок, котры владли в державѣ. Часть штатных инштитуций перешла од добы кральовства, як напримѣр сенат, але з часом достали новы функции, але векша часть была сформована наново на потребы републикы. 

## История Римской републикы
Историю Римской републикы звыкли роздѣльовати на три добы:
# 458-274. до н. е. — ранна доба,
# 274-133. до н. е. — середна доба,
# 133-27. до н. е. — поздна доба.
### Ранна доба
В зачатку република вела меншы и векшы войны зо своима сосѣдами. Територия републикы была в зачатку ограничена городом Рим и найблизшов околицьов. Завязовали ся военны и торговы договоры, потребны про оборону и розвой. Уже в року 509 до н. е. быв завязаный первый торговый договор з Картагенов.

Во сферѣ внуторной вылѣпшовала державны инштитуции и мусѣла рѣшити конфликт меджи патрициями и плебеями. Уже в року 501 до н. е. быв установленый пост диктатора, на тот пост зачаточно выберали лем патриция и лем на 6 мѣсяци в часѣ великого огрожѣня републикы, коли была потреба силной влады. Про внуторны конфликты быв року 471 до н. е. введеный инштитут трибунох, представительох плебса, котры выступовали в оборонѣ интересох плебейох: трибуны мали право ветовати закон в сенатѣ.

В року 390 до н.е. Галлы заяли и спалили Рим. Не могли добыти лем Капитолийскый град, але взяли го в облогу. Наконець обложены Римляне мусѣли заплатити контрибуцию 1000 либер золота (450 кил), жебы их лишили на покою.

В конци ранной добы до Римской републикы належала уже вшитка територия Апеннинского полуострова.

### Середна доба
В середной добѣ Римска република вела войны за панованя в Середоморю. Република выбудовала морску флоту, добыла островы Корзику (259 до н. е.),  Сицилию (241 до н. е.), Сардинию (225 до н. е.).

Войновы успѣхы, дани и контрибуции, котрыма република обтяжовала завойованы провинции, дозволили добити ся   процвѣтаня во внуторной сферѣ. Од року 167 до н. е. гражданин републикы уж не повинен быв платити жадны дани. 

На конець середной добы Римска република пановала в цѣлом Середоморю.

### Поздна доба
В поздной добѣ територия ся росширила нательо, же про ей утриманя в покорности мусѣли створити жолднѣрске войско (реформа Гая Мариуса). Одтеперь перевагу над сенатом зачали доставати успѣшны войсковы велителе и их приватны войска. Наслѣдком того поздна доба принесла серию домовых воен и повстань. Найвекшы были:
* 1. домова война меджи Гайом Мариусом и Корнелиом Суллом — 83-82 до н. е. — и наступна диктатура Суллы;
* Спартаково повстаня — 73-71 до н. е.;
* 2. домова война меджи Помпейом и Цезарьом — 49-45 до н. е. — по котрой Цезарь достав неограничену владну моц;
* забитя Цезаря — 44 до н. е.
* 3. домова война меджи Марком Антонийом и Октавианом — 44-30 до н. е.
Домовы войны и внуторны непокои вели наконець ку занику републикы.

## Заник републикы
Упадок републикы зачав ся по другой домовой войнѣ, котра тырвала од року 49 до н. е. до року 44 до н. е. В року 51 до н. е. Цезарь остаточно покорив Галлию, став ся надзвычайно богатым и мав авториту в очах цѣлой републикы и подпору своих легионох. Влада дотеперь была в руках триумвирата Цезарь-Красс-Помпей. Цезарь привязав Помпея, свого потенциалного супера, оддавши му свою дѣвку за жену. Але в року 54 до н. е. она умерла при породѣ, и тота вяза утратила ся. Красс, найбогатшый Римлянин, подпоровав Цезаря, але в року 53 до н. е. быв забитый в битцѣ под Каррами в Мезопотамии. Помпей став ся супером Цезаря и мав вплыв в сенатѣ, де многы сенаторы были тыж противници Цезаря. Цезарь став ся реалнов грозбов про Помпея. Конзулскый термин Цезарьов быв при концю, и Помпей надѣяв ся, же подля закона од Цезаря буде одняте велительство легионами, котры войовали в Галлии. Цезарь мав ся стати простым обывательом. Але 10. януара 49 до н. е. Цезарь, не хотячи стратити владу, зоз войском перешов рѣку Рубикон и рушив на Рим. Зачала ся 2. домова война, в котрой быв Помпей забитый в року 48 до н. е. в Египтѣ. Цезарь бив ся зо своима противниками, аж в року 45 до н. е. забрав собѣ вшитку владу и выголосив себе диктатором на 10 рокы. Але неодовго, уже 15. марца 44 до н. е. загынув Гай Юлий Цезарь жертвов комплоту.

Смерть Цезаря допровадила до 3. домовой войны в котрой наконець Октавиан, адоптованый сын забитого, побѣдив Марка Антония в морской битвѣ при мысѣ Акциум в Йонском морѣ (31 до н. е.). Марк Антоний и войовавша на его сторонѣ египетска пановниця Клеопатра з частьов флоты утѣкли до Египту. На другый рок Октавиан покорив Египет и, вернувши ся в Рим и зобравши до своих рук вшитку владу, пановав 44 рокы. В року 27 до н. е. сенат дав му честный титул *Augustus* (Священый) . Октавиан став ся первым римским императором.

## Жерела и одказы
* Római birodalom: **A köztársaság kora.** Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 16, сс. 328-330. 
* '''Хронология Старовѣкого Риму.''' //Портал Imperium Romanum 
* '''Римска република.''' //Портал Imperium Romanum 

## Референции

Катеґорія:Старовікый Рим
Катеґорія:Бывшы штаты